khistorydata/jeongjo-sjw-relations huggingface dataset:
정조 22년 · 목
敎以行首宣傳官決棍除名該廳其伐令該曹口傳差出○兵曹啓言謹依下敎前行首宣傳官吳載重決棍五度敎以更爲拿入與諸宣傳官同爲取招又啓言宣傳官鄭宅休柳相奎等不參試射誰所敎勸事査問於諸宣傳官等處則諸宣傳官等所告內處分之下惟以不敢更爲處義齊勸而已何敢以不參試射之意敎勸云更問於鄭宅休柳相奎等處則以爲處分之下敢稱私義不參試射都是渠等自犯死罪之致實非僚員有所勸諭云鄭宅休柳相奎等嚴飭應射敎以名以本兵之長公麼査事不能直捧直招可謂紀綱掃無地名以宣傳官者一竝拿入査實又復抵賴則待朝卽爲開坐沙場聚會本兵所屬諸軍欺罔之宣傳官等一竝面灰假插回示軍中然後更爲拿入限三十度嚴棍取其直招以聞今日下敎何等嚴截則卿之擧行近於戲劇若不以直招草記則明日擧行後當於春塘臺殿座卿則拿入嚴棍以勵頹綱此草記爲先還給又啓言宣傳官李馨秀等二十五人前宣傳官吳載重一倂拿入以前後慫慂委折欺罔情狀嚴加盤詰則吳載重所供以爲射會及省記時連爲勸出兩人何敢爲慫慂之計云李馨秀以爲當初柳相奎自廳中施罰時鄭宅休問於渠曰僚員旣被罰引嫌則似難獨爲晏然云故答以事勢似然云鄭宅休以爲當初柳相奎被罰時果以此問於李馨秀則馨秀所答果如渠之所言此外則處義一事實無與他僚酬酢云柳相奎以爲當初自廳中施罰時渠則不知亦爲進去前宣傳官柳相穆言於渠曰廳中方施罰於汝汝則不當參於廳會云至於處義則乃是愚迷所致實非爲人慫慂云李周鳳李尙謙以爲與廳首勸入而已未嘗議到處義云李甲會以爲奉命歸後始聞有此事一見鄭宅休而勸其供仕何敢勸其處義云任聖臯洪理燮徐翼淳以爲處分之下僚員去就何敢議到李克豊金魯巖以爲渠等方在曺司右僚去就何敢與聞云安光贊沈豊祖金宅基金魯甲以爲渠等矇昧何敢論人處義云柳得源金憲柱尹敏東以爲旣已處分之後何敢勸其處義云盧重田德顯李勉植李蓍明許乘李健植李漢極以爲初未嘗與兩人接面何敢勸其處義云矣今此所供李馨秀一人外吳載重等二十五人一辭發明終不直招分明慫慂之人終未査得臣則恭俟重勘而諸宣傳官等依初下敎待明朝開坐沙場回示嚴棍更爲取招許料敎以當初處分不但曲盡如渠輩敢於處分之下敢稱處義乎向來一弁之晩時赴講其跡疑似雖不嚴處今則悖習漸長至有今日草記之擧名以宣傳官則雖文兼不敢若此言念後弊不可但以紀綱之掃地言卿之朝者草記極爲苟且推考李馨秀則信口然諾何異敎使特以兼帶入直不入於初次査問之中與欺隱有間而渠亦人也宜知嚴畏何敢汎視漫應乎爲先畿沿充軍柳相奎鄭宅休何論淺深亦爲充軍一言而蔽之曰行首不似之致三人者何責始旣任其跳踉旋又不敢指告當該行首吳載重削其職名更勿檢擬於宣薦近處官銜其餘宣傳官別無更問之端放送
정조 22년 · 강
重推禁衛大將徐有大刑曹判書朴宗甲
정조 22년 · 목
平安監司閔鍾顯以罪人尹尙才龍川府到配馳啓敎以前有飭敎更不敢登聞於奏御文字則禁營之移送刑曹刑曹之發配該道也關文配文也無難書之致此煩徹該將臣及該堂爲先從重推考此啓本還下送定配人仍令該道還付於該將臣該堂處
정조 22년 · 강
命嶺南道臣狀請陞戶抄上停退事置之
정조 22년 · 목
備邊司啓言卽見慶尙監司李義綱狀啓則以爲戊午式陞戶砲手三十名抄上之意今方知委於當次各邑而陞戶之齎裝動費累百金民間之騷擾至爲三十邑其所爲弊不可勝言癸卯丙午俱以年事之失稔陞戶抄上特令停退壬子又爲狀請蒙允而見今賙賑纔畢秋事未判此時民勢轉益艱乏道內陞戶依己例待明秋抄上事請令廟堂稟旨分付矣登卯陞戶畿湖停退之後又因特敎及於兩南壬子本道陞戶停退亦有特許之恩而法意嚴重有難闊狹之意已爲仰陳於湖西覆啓今不可異同請狀辭置之允之
정조 22년 · 강
太廟景慕宮秋展謁命待數日爲之
정조 22년 · 목
敎曰近日朝前則連有雨意霧氣欲待數日晴意當行秋展謁而景慕宮秋享又欲親行則展謁當與齋日相値今番則宮享勢將替攝享前一日親省牲器臨時待下敎事分付該曹秋享取稟攝儀書頒事該房知悉○敎曰秋展謁從近當爲之路由敦化門還宮由弘化門宮謁時由梨峴館峴以此分付隨駕軍則訓將受由禁將代領兼察隨駕事牌招聽傳敎都領訓局步軍八哨禁衛鄕軍三哨馬兵三哨爲先後廂御營廳留陣其外留營留陣竝置之禁軍三番隨駕
정조 22년 · 강
命祈雨報謝祭三角山木覓山漢江以來八月初六日節祭兼行龍山江楮子島同日設行
정조 22년 · 목
禮曹啓言報謝祭稍待涼生事命下矣令日官推擇則來八月初六日爲吉云而三角山木覓山漢江則節祭以初六日定行矣謹依甲寅八月初四日社稷秋享大祭兼行祈雨報謝之例節祭兼行祝文中措辭添入龍山江楮子島同日一體設行事請知委敎以如是兼行甚爲便當依此爲之獻官仍用祝文內閣撰進
정조 22년 · 강
遞修撰徐有聞執義李貞運司諫尹序東持平李敬心正言李海淸
정조 22년 · 목
敎曰導駕不可不備員兩司及玉堂在外及未肅拜人員竝許遞政官牌招開政
정조 22년 · 강
飭注書尹命烈出肅仍命付司果
정조 22년 · 목
命烈違召捧傳旨敎以以文職若此則此後三司又將何爲雖出肅老矣不堪記注之任自有區處之道傳旨勿施嚴飭○因肅拜單子敎以付司果
정조 22년 · 강
知事鄭昌順疏陳病狀乞遞內局之任賜批
정조 22년 · 목
批以卿之筯力不愆勿辭行公
정조 22년 · 강
有政吏曹判書金文淳參判李敬一進
정조 22년 · 목
以沈興永爲執義崔烜爲司諫趙台榮爲持平任長源爲獻納李垿爲正言李魯春爲修撰○敎曰今日政新除授玉堂及臺諫牌招使之謝恩備員導駕
정조 22년 · 강
遞修撰李魯春執義沈興永司諫崔烜持平趙台榮正言李垿
정조 22년 · 목
魯春等違召敎以其中有情病人與在外人許遞差代
정조 22년 · 목
以曺允遂爲執義柳雲羽爲司諫朴孝成爲持平申若樞爲正言洪樂游爲修撰
정조 22년 · 강
命御營廳射講時將官十矢以上各弓一張十五矢以上各弓矢一部特給後草記三十矢一人騎士將陞差待闕陞實
정조 22년 · 목
因該廳射講單子敎以卿之監試可謂奉法矣卿之勤勵若此將官之多數多中卿之檢飭之效也十矢以上將官各弓一張十五矢以上各弓矢一部特給後草記其中三十矢一人騎士將陞差待闕陞實以勵懶惰之諸營
정조 22년 · 강
命御營廳習陣置之訓局習陣都提調替行
정조 22년 · 목
因該廳習陣單子敎以近來偏苦於習陣者卿營也動駕時留陣在近此單置之訓將受由此後訓局習陣大將差病間都提調替行
정조 22년 · 강
命慶山縣令金仁柱拿處待麥秋捧傳旨
정조 22년 · 목
先是因慶尙假都事金仁柱啓本有更觀該邑得雨後農形令該府拿來嚴問事命下矣至是該監司李義綱以本縣雨澤農形馳啓敎以待明年麥秋捧傳旨
정조 22년 · 목
義禁府啓言時囚罪人洪龍健杖八十收贖奪告身三等私罪施行允之
정조 22년 · 강
命總廳軍保充代收錢依前施行營邑各置一案俾無紊雜之弊
정조 22년 · 목
備局啓言京畿監司李在學上疏稟處事命下矣總廳軍保之自營邑初不句檢者蓋由於自得代定之故而所謂自得者隨得隨塡推移充數故增減惟意虛實難分便作閒丁之逋藪道臣之筵稟釐正有不容已而充代收錢之節始欲專責於各邑論移該廳者雖緣民邑事情之未及詳察以致該廳之據此爲說而當此簽丁極艱之時充代收錢若令各邑擧行則査括無異歲抄私捧便成上納官民受弊誠如道臣所論自得保軍自收保錢竝令依前施行該廳軍保雖與禁御保有異其爲軍總則一也而營邑之不置成案無所憑考致有冒稱濫入之弊者揆以事面誠極疏漏不可以充代收錢之依前仍置竝與案册之要法置而不行此則營邑各置一案如有闕額待元軍自得自該廳文移畿營知委付標俾無如前紊雜之意請一體分付允之
정조 22년 · 강
推禮曹判書黃昇源
정조 22년 · 목
永寧殿社稷修改吉日以各日擇入也
정조 22년 · 강
右議政李秉模箚陳病狀乞免賜批
정조 22년 · 목
批以卿其竢少間卽起視事無俾勞逸倒置仍敎曰此批答遣史官傳諭
정조 22년 · 강
遞差禮曹判書黃昇源以金文淳代之前望也
정조 22년 · 목
政院啓言永寧殿社稷修改擇日事係莫重而以各日擇入已是不審特命改擇之後旣以同日各時書呈單子旋謂吉時之相左又請改付標事體煩瀆請當該禮曹堂上從重推考日官令攸司科治敎以莫重處修改事體至重各處修改例不得分日觀於春秋奉審修改之節亦可知也縱使無其例其所擧行之專意同日勝於各日則初旣不察致勤下敎之後又如彼做錯禮判事極爲駭然遞差
정조 22년 · 강
全羅監司李得臣以本道雨澤馳啓命狀啓齎來人施賞
정조 22년 · 목
該監司狀啓以爲昨日申時至戌時始雨形止已爲馳啓而戌時以後或霔灑或滂沱至今日卯時乃止測雨器水深爲五寸一分通計兩日所得合爲八寸六分以營下所見言之則川渠漲滿而行旅未通以目前野色觀之被旱萎黃者頓然生色庶可向蘇續接近邑所報則昨日之雨全州等八邑溝澮盈溢高低周洽井邑等五邑俱得一犂而姑未開霽外此未及報來列邑之所得多少雨後農形鱗次登聞計料敎以此狀啓一度勝於百貼花王飮再昨夜封發者今晝入來可謂飛也來持者令兵曹給木二疋此意回諭半千里完營狀啓一日餘入來而强半錦營始雨先報之後尙無一言殊甚可駭何必責乎
정조 22년 · 강
命黃海監司李義駿越俸五等
정조 22년 · 목
備局啓言殿最之政何等嚴重而黃海監司李義駿雖有情勢諸般狀啓皆已擧行春夏等褒貶啓本則初旣闕封終未趁於開拆之前事關國體請施以罷職之典敎以揆以國體譴罷亦輕此時道伯之遞易爲民事不可無闊狹施以越俸五等之典此後莫敢以生疏毀壞莫嚴之格例事嚴飭分付
정조 22년 · 강
罷校理李翊模副校理李貞運副修撰尹益烈職
정조 22년 · 강
命黃海兵使開政差出當日辭朝
정조 22년 · 목
黃海兵虞候呂文永以兵使金㷞遭父喪馳啓敎以制閫重任不可一日曠官昨因淸齋今始下敎政官牌招開政差代待下批當日辭朝
정조 22년 · 강
有政吏曹判書金載瓉參判李祖承兵曹判書李時秀進
정조 22년 · 목
以徐有聞爲副校理洪樂游爲修撰李格爲黃海兵使金爀爲慶尙左水使
정조 22년 · 강
命承文博士李覲吾拿問
정조 22년 · 목
該院啓言式年文科榜分館事成命已久而本院上博士李覲吾在鄕屢度催促終不上來請令該府拿問處之允之
정조 22년 · 강
遞校理趙德潤副校理徐有聞修撰朴鍾淳洪樂游
정조 22년 · 목
敎曰玉堂中在外及未肅拜有實病情勢人竝許遞前望單子入之待下批使之推移入直
정조 22년 · 강
遞兵曹參知任希存
정조 22년 · 목
希存與本曹參議李尙度有親査應避之嫌陳疏乞遞踏啓字
정조 22년 · 강
全羅監司李得臣以谷城前縣監李潤明倉穀反作委折馳啓
정조 22년 · 목
該監司狀啓以爲臣於昨冬以道內守令中倉穀之那移反作者狀聞論列而其中谷城前縣監李潤明以他事狀聞請罪故更不論勘日前大臣擧條中不可以他罪現發之邑仍以置之事蒙允矣李潤明乙卯冬監營統營耗穀作錢還寢後米五百四十三石每石價三兩七錢加作錢合二千十兩九錢內一千八十五兩本米每石二兩立本還報二百兩添補紙所六百十二兩六錢米三百六石五斗每石二兩貿入補用雇馬廳餘在錢一百十一兩色吏偸食丙辰秋則米三百五十五石十斗每石二兩八錢加作錢合一千一百十五兩九錢內四百八十五兩米二百四十二石七斗每石二兩立本還報三百十六兩九錢雇馬色吏偸食租二百二十石十三斗每石一兩三錢加作錢合二百九十八兩二錢內二百二十兩九錢租每石一兩立本還報二百四十七兩一錢又爲貿租充報於雇馬廳加下四十六兩九錢入於社倉修補九十七兩該倉免吏偸食此邑多逋自來痼弊各該吏偸食錢五百二十五兩零如數徵出使之充報逋穀之指徵無處者李潤明罪狀請令攸司御處
정조 22년 · 강
忠淸監司韓用和陳疏乞遞賜批許之
정조 22년 · 목
疏略曰臣一箇庸品也而殿下乃以全湖五十州藩臬之事擧而畀之又於恩批之中勉以釐弊之政臣受命以來至于今歲已周矣而才智淺短觸處生疣流弊未能矯捄而民生困瘁列郡無所憚壓而譏議蹲踏習俗久染於邪淫而詿誤之人心未戢義理莫嚴於懲討而斁晦之天綱不振此固臣孤負之大者而矧今湖西一路偏被旱荒之災闔境嗷嗷拯濟沒策此豈非臣僨事召災而貪戀不去自取其狼狽顚躓也耶況臣平居病深近又傷濕百症交谻一營之事務不免抛置又當行部隔月以此癃痼之狀將何以勞問疾若於窮閻荒野之間俾達其呼庚望哺之情乎伏乞削臣非據之職回授可堪批以疏請依施
정조 22년 · 목
敎曰明日次對進定於今日來會
정조 22년 · 강
命義州還穀換劃事依狀請許施
정조 22년 · 목
右議政李秉模啓言頃因義州府尹李基讓上疏批旨先從營穀勿分餘亦斯速釐正後啓聞事行會矣卽見本道監司閔鍾顯狀啓則校擧該府尹牒呈以爲本府分還之法只抄願受者計口量穀一朔三巡有若賙賑之例今欲釐正者革罷勒排之弊復存願受戶計口之法也該府各衙門民各庫各穀折米合爲六萬四千一百七十九石而留庫爲一萬九百四十八石應分爲五萬三千二百三十一石內三萬四千四百六十六石願受民五千九百四十一戶計口分給五千九百二十石各鎭還分及春麰還分磨鍊而餘在一萬二千八百四十五石無處分排云龜城等十四邑半留全留之可劃者折米六千石以該府盡分條壯勇營句管小米四千六十三石零營別置折米一千七百七十六石零半分條別軍餉折米一百六十石零相換區劃則以該府盡分條換他邑全留條爲一千四百十六石而此則當爲全數減分以盡分而換半留條四千四百二十四石及以半分而換全留條一百六十石合四千五百八十四石內二千二百九十二石自歸分給條其餘二千二百九十二石當爲留庫條故相換數爻雖曰六千石其實減分添留則折米乃爲三千七百八石此外未換劃之穀折米九千一百三十七石則旣無衙門之相當又無穀名之可換者分給於該府所謂不願受六千六百餘戶待今秋捧糴時以詳定價三兩作錢待明春移貿於淸南穀少諸邑則灣府永無擧給之患請竝令廟堂稟處矣諸道還弊不患多而患不均則風俗雖曰各異事情本不相遠灣府以臨江之地轉輸無處所恃者不過龍川鐵山之穀而穀鹿費多狼狽之患比比有之矣今適屢豐官民皆以減穀爲急然以若戶口較若穀總雖是不願之戶所受無多且欲作錢則他衙門作錢自有其路又欲以詳定價爲之則亦有前道臣狀啓中每年道內二千石之請以此以彼變通不難何必一時盡減不念來頭之計乎所換劃合四千五百八十四石請依狀請使之換錄其餘則姑令均排徐觀事勢隨時區處漸次減除今秋換貿姑爲置之從之
정조 22년 · 강
命淳昌等兩邑盡分穀以他邑半留條換錄
정조 22년 · 목
右議政李秉模啓言卽見全羅監司李得臣報本司辭緣則以爲淳昌玉果兩邑偏有盡分之穀殆無應留之數民受其困以其互換釐正事邑報民情實難强拂淳昌以紙弊釐革事留庫米中三千石盡分已有啓下定式玉果較戶量穀萬無勒分之路目下當分而仍儲者米爲三四千石而勢將趁此時變通然後可無分留掣礙之端淳昌玉果盡分穀名色以他邑半留條量宜互換爲請矣兩邑本有穀多之弊而淳昌紙弊釐正條三千石又自留庫中盡分則尤不可不及時變通請依所報兩邑盡分穀名色以他邑半留條換錄之意分付從之
정조 22년 · 강
命祥原郡移邑事依狀請許施
정조 22년 · 목
右議政李秉模啓言頃因前平安監司朴宗甲所啓批旨祥原郡移邑便否關問該道矣卽見平安監司閔鍾顯狀啓則枚擧該郡守牒呈以爲時邑則土薄水涸閭里蕭條新基則土沃泉冽又臨大江商船所經生業易足地利之優劣民情之苦樂不啻懸殊至若容入物力則自該郡已有假令而經始之後如有不足則營邑相議期於不煩民力從便完役事請令廟堂稟旨分付矣臣於按道時見其邑治民戶蕭條有若荒棄之地移邑一事果是大同之願及今移設實爲順民情之道請依狀請施行之意分付官不撓民民忘其徙卽營邑之責各別暢念擧行之意請一體嚴飭從之
정조 22년 · 강
命邊將相換人依前規前仕通計
정조 22년 · 목
兵曹判書李時秀啓言今番大政時因久勤窠邊將遷轉事有邊將中瓜近相換人更爲計仕當否後日登對時稟處之命矣相換守令更爲計仕蓋出於軫念數遞之意而邊將與守令有異每都目邊將窠窄久勤收用常患苟艱臣意則邊將相換人依前前仕通計似好矣從之
정조 22년 · 강
命兵曹正郞白鳳周佐郞金應麟等竝以閑司相換
정조 22년 · 목
兵曹判書李時秀啓言本曹新除授正郞白鳳周佐郞金應麟金養純在外未肅拜內外司番次苟艱而旣是因特敎差出之人則不可無端改差請竝令該曹閑司相換從之
정조 22년 · 강
飭湖西大同今月內畢納
정조 22년 · 목
宣惠廳堂上鄭民始啓言湖西運穀船隻之下去已過數朔而大同上納尙未及半已極駭然而船人輩之呈訴本廳者多以該邑之不卽出給裝載以致遲滯云尤可訝惑今月內若不畢納當該守令施以晩裝之律道臣亦難免不飭之責請以此意嚴飭從之
정조 22년 · 강
以李魯春爲應敎沈象奎爲副應敎鄭萬始李錫夏爲校理李顯默鄭東觀爲副校理宋祥濂高宅謙爲修撰李升運尹益烈爲副修撰竝前望也尋遞魯春等以韓用鐸李翊模韓致應朴崘壽朴吉源李貞運洪秀晩洪樂游朴鍾淳鄭東榦代之竝前望也又遞大司憲宋煥箕執義李柱延掌令池德斌金復元持平沈能弼李廷璞以徐龍輔趙德潤沈象奎權晙趙得永李垿代之竝前望也又遞大司諫李殷模司諫金致光獻納申禹相正言金商雨高應觀以韓用龜柳耕徐有聞宋知濂洪受浩代之竝前望也
정조 22년 · 목
敎曰在外臺諫及未肅拜玉堂許遞前望單子入之待下批牌招察任○政院以翊模貞運方在罷散中啓稟敎以敍用
정조 22년 · 강
命忠淸監司今日政差出一兩日內辭朝
정조 22년 · 목
敎曰忠淸監司之代今日政差出此時民事不可瘝曠一兩日內辭朝
정조 22년 · 강
以李益運爲開城留守備薦也
정조 22년 · 목
敎曰兩司旣命出牌松留之代卽爲議薦待下批當日辭朝臺諫命牌體重留守差代交龜間令兼留守兼佩密兵符使之備員詣臺
정조 22년 · 강
有政吏曹判書金載瓉參判李祖承參議魚用謙進
정조 22년 · 목
以李泰永爲忠淸監司李晩秀爲承旨徐邁修爲右參贊
정조 22년 · 강
飭成均館久任官員數遞之弊
정조 22년 · 목
敎曰成均館久任官員近來數遞此後嚴飭番次苟簡云其中有實病直講及未肅拜司成許遞
정조 22년 · 강
行藥院入診及諸承旨持公事入侍于誠正閣
정조 22년 · 강
命進御玄胡飮子停止
정조 22년 · 강
遞社稷提調金載瓉以李祖源代之口傳也
정조 22년 · 목
敎以明日修改時本署提調不可不備員社稷提調金載瓉聞有實病許遞令該曹口傳差出侍下批使之進去
정조 22년 · 강
遣承旨詣社稷奉審摘奸
정조 22년 · 강
遞承旨李書九李勉兢李儒慶李肇源
정조 22년 · 목
書九勉兢不爲仕進敎以與左副承旨右副承旨許遞
정조 22년 · 강
以蔡弘遠鄭尙愚尹光顏爲承旨竝前望也
정조 22년 · 강
領敦寧金履素箚陳病狀乞遞專對之任賜批
정조 22년 · 목
批以所請勉副卿其安心
정조 22년 · 강
忠淸監司李泰永疏請歷省先壠賜批
정조 22년 · 목
批以卿其勿辭歷省
정조 22년 · 강
命總廳保軍充代及收錢依前爲之
정조 22년 · 목
京畿監司李在學啓言總廳保軍事伏承釐正之命而軍丁隱漏之弊專由於初無案册之可考故往復該廳謄出原案知委列邑而充代收錢之節若自本邑專管則似爲來頭防奸之道故以此意回移於該廳矣更聞諸倅之言以爲本邑之隨闕充代趁限收錢非但爲擾民之端創行無前之事反貽許多邑弊不如仍舊之爲便云今此釐正之下敎實所以軫念民邑之弊而今若貽弊於民邑則有非仰體之道此後充代及收錢一依前例爲之而凡於有闕充代之際使元軍告於該廳自該廳知委本邑隨卽付籖於原案則亦無中間漏丁之患以此遵行恐合事宜且該廳移文以爲保軍六十九名之不足者加定於各邑云而旣是刊册元數之外則當此軍丁極艱之時不可加數分定此則請置之從之
정조 22년 · 강
命訓局陞戶軍勿爲抄上於畿內
정조 22년 · 목
京畿監司李在學啓言今値式年壯勇營陞戶軍二十名訓局陞戶軍五名當自本道依例分定於各邑趁期抄上而第畿內三十四邑中水營防營及至殘之陽川麻田兩邑則自前初不分定本營鄕軍所在諸邑則自壬子式年因道臣陳達定式勿定矣除此應頉之十三邑則當爲抄上處不過二十一邑而陞戶合爲二十五名故四名實無分定之邑訓局陞戶則勿爲抄上於本道之意請分付該營從之
정조 22년 · 강
重推司僕二提擧李時秀
정조 22년 · 목
壯勇營御營廳啓言馬場近處有馬匹虎囕之弊云兩營善放砲手各三十名調發自今日行獵敎以鎭屬之逐馬毆馬無數致斃其害甚於惡虎隨卽自備代充事嚴飭何如則竝與虎囕形止尙今欺隱不卽報本營其外之亦不充代推可知也別將所爲寧不痛惡狀帥卿則病未行公待捉納厥虎亦待卿少間該別將及鎭屬等一竝捉來嚴棍粘聞近於嚴飭之下司僕官員亦不來告監牧該郞所當令王府決杖而十年郞潛坐地不遷其無勢可矜姑待移職更觀他郞官擧行勤慢慢者當別樣處置而此雖微事成命一下理當殫力檢飭而一提擧大臣也雖不親細務二提擧之身兼本兵者任虎行止縱其跳踉當該二提擧爲先從重推考
정조 22년 · 강
二巡廳以犯夜宣傳官鄭宅休移送兵曹啓
정조 22년 · 목
敎以閣吏堂吏掖隸院隸等之執捉猶且微稟免罪則以同官捉同官尙無皁白者如許宣傳官不知提醒該廳行首以下所爲果何如乎
정조 22년 · 강
備邊司以密陽府燒戶結構奠接啓
정조 22년 · 목
該司啓言密陽府失火民家奠接後形止草記事命下矣卽見慶尙監司李義綱所報則枚擧該府使尹光濩牒呈以爲燒戶三十三戶董飭結構今已畢奠接云
정조 22년 · 강
命此後漕船回還時別定押領人檢飭事令嶺南道臣定式施行
정조 22년 · 목
宣惠廳啓言觀此全羅監司李得臣狀啓則枚擧康津縣監趙弘鎭牒呈內慶尙道左漕倉屬潻原來字漕船一隻上納稅穀自京下來之路到加里浦前洋猝遇風浪船隻觸嶼破碎格卒一名落水渰死云矣興陽縣監林漢浩牒呈內慶尙道左漕倉屬咸安洪字漕船右漕倉屬晉州玄字餘字漕船三隻上納稅穀自京下來之路到小鹿島前洋風雨大作不能制船觸嶼破碎以其近岸之故人物則僅得生活云矣沙格輩不善行船致此破碎者事極驚駭渰死人屍體使之推去恤典依例題給之意文移該道破傷船材則嚴飭搜拯給付沙工次次護送云矣風勢雖曰不順空船易於駕御果能審愼非出於故敗新造之奸計則許多船隻寧有一時致敗之患以其近岸人物生活則空船之足以安泊可以推知而任其破傷欲售奸計者明若觀火來字船人物渰死雖不可竝以故敗論沙工姓名之與裝發時沙工相左尤極駭然各別詳査後竝爲嚴刑遠配船隻使卽新造洪字玄字餘字三漕船則依事目生徵後沙工則各別嚴刑遠配格卒等亦爲重繩上納之精實船隻之修飭專係於沙工而法綱漸弛人不知畏差出沙工之際全不愼擇許多弊端皆由於此各漕倉都差使員各該邑守令爲先從重推考此後各別擇立之意嚴飭知委而後復如此則當該都差使員及守令拿問勘處道臣亦難免不飭之責竝爲申飭空船回還時監色沙工皆取便由陸而去只使格卒輩騎往每致不勤之患者亦甚駭然此後則別定押領之人俾有檢飭之道令道臣商量定式報本廳施行事請竝分付嶺南道臣敗船村木一一搜拯照數出給之意請申飭湖南道臣允之
정조 22년 · 강
修改永寧殿東正門及社稷神室雨漏處
정조 22년 · 강
遣承旨詣永寧殿修改處看審以來
정조 22년 · 강
召見忠淸監司李泰永于誠正閣
정조 22년 · 목
敎曰近來百隸占便雖曰成習分司居留之任體貌反有重於按節一路兄弟迭據旣涉太偏當夜受符留門出去之人今至三日尙在城外承宣以將欲發行入稟者亦近於分疏國綱所在不可一任其慢忽開城留守李益運罷職
정조 22년 · 강
以李勉兢爲開城留守備薦也
정조 22년 · 목
敎以開城留守罷職之代卽令廟堂以下大夫久次中擬薦仍令當日辭朝政官牌招下批
정조 22년 · 목
以李魯述爲承旨李敏輔爲判敦寧金憙爲冬至兼謝恩正使李顯默爲書狀官
정조 22년 · 강
召見開城留守李勉兢于重熙堂
정조 22년 · 강
遞承旨李魯述以宋銓代之前望也
정조 22년 · 강
遞差兵曹參知申大尹以洪義浩代之前望也
정조 22년 · 목
敎曰不能檢飭之當該兵曹入直堂上遞差前望單子入之待下批牌招入直
정조 22년 · 강
召見刑曹參判洪仁浩于重熙堂
정조 22년 · 강
命拯活人命人春川良人金碩萬金占萬等帖加
정조 22년 · 목
京畿監司李在學狀啓以爲加平郡守鄭殷祥牒呈內本郡民人鄭漢圭等三十七人同乘一船行到弁灘灘勢自來迅急潦水又復大漲船未及制仍致傾覆一船諸人攀緣柴束之上將未免頃刻盡溺矣春川良人金碩萬金占萬等持船隻適在上流望見危急之狀拚棄軀命冒險回船急急來救故三十七人賴得全活云金碩萬金占萬等兩人之冒入險灘救活人命之數至於此多極爲嘉尙施賞一款令該曹考例稟處敎以兩人等出力拯活許多人命之狀極爲可嘉帖加今日內成給此意回諭
정조 22년 · 강
遞承旨李海愚以李溏代之前望也
정조 22년 · 강
兵曹參知洪義浩以前任靑松府使解由未出陳疏乞遞踏啓字
정조 22년 · 강
命時囚李潤明定配李春興放
정조 22년 · 목
義禁府啓言谷城前縣監李潤明原情以爲渠於乙卯六月赴任之後詳察邑瘼則紙所及雇馬廳皆有錢穀之存本生殖者當初設立實是爲民除役之意而許多公用責應甚煩所留錢穀逐年耗縮將有難支之患故官用紙地一竝姑罷俾爲節用補缺之地而至於諸般上納應上下之數不可廢却無路變通一邑大小民人齊會以限千餘兩排戶收斂之意屢次來訴而初不許施矣乙卯丙辰兩年統營及巡營耗條米租作錢依關辭盡數收捧臨歲上送旋有還寢之關而數亦夥然事甚難處之際邑中儒鄕又以爲紙雇錢穀元是民間之所出者上納應下勢將收斂於民間今此兩營耗條作錢旣令還寢亦難分民米租元數立本代充零錢一千餘兩從民願付之紙雇兩廳以除斂民之弊則事甚便當云故果以二百兩出給紙所八百九兩零出給雇馬廳還作米租四十六兩補用於社倉修改之工價該色吏掩匿偸食之數昨年冬在任時已爲査出徵捧而徒知救瘼之爲急全昧犯科之反重執跡以論則自歸罪戾何敢以民願之如右欲爲自明之計乎云請刑推得情敎以以草記議處仍爲照律放送又啓言麟山前僉使李春興原情以爲本鎭與彼地相距幾至十五里初無一隻官船故彼人去來只據瞭望今番別甲軍出來誤以鳳城將出來樣牒報者但從風聞而未見文蹟之致莫重邊報有此錯誤之擧罪合萬殞云請刑推得情敎以附過放送又啓言李潤明觀其所供雖是營耗作錢之還寢者而立本取剩意在救瘼執錢反作大係法外論其罪犯殊極駭然請杖一百收贖告身盡行追奪龍岡縣流三千里定配發遣府羅將押送配所允之敎以如有功議各減一等又啓言李潤明功減一等徒三年定配
정조 22년 · 강
命訓鍊主簿金尙澤棍汰兵曹判書李時秀推考
정조 22년 · 목
兵曹啓言今日宗廟修改時多有無章標出入之人不能檢飭之罪臣不勝惶恐待勘而守門官員之慢不禁斷誠極可駭請當該入直訓鍊院主簿金尙澤爲先汰去嚴棍懲勵允之敎以卿亦難免不能檢飭之責推考
정조 22년 · 강
命牌招弘文提學設行七夕製
정조 22년 · 강
命東萊進上全鰒移貿之弊先卽釐正其餘各邑之類此爲弊者一竝釐正
정조 22년 · 목
前東萊府使鄭尙愚啓言各道朔膳進上物種例以該邑產分定者乃是任土作貢之義東萊進上全鰒自前以土產採納矣十餘年前適以色渝體小因監營點退轉貿他邑以納仍以爲例往來貿易之際民弊不些旣是自前封進之物且當軫恤海弊之日合有復舊變通之道矣敎以聞甚駭然該邑如此則他邑安知無如許之弊乎丙申年酌定貢膳定例其後廣魚也海衣也諸凡爲弊之物隨聞矯捄務欲便民期有一分效益近聞嶺沿貢膳之弊爲小民難支之端雖以禮不可廢且有殿宮所進不得一竝停却每見嶺貢海族之登盤不欲近口況移貿之爲弊若此寧不無謂之甚乎令廟堂嚴飭道臣先自東萊釐正其餘各邑之類此亦竝釐正而全鰒外他物之亦有如許爲弊者一竝釐正俾有實效
정조 22년 · 강
遞司諫柳耕持平趙得永李垿正言宋知濂以李翊模尹之鉉李敬心李海淸代之竝前望也
정조 22년 · 목
敎曰兩司中衆所共知情勢人許遞前望單子入之
정조 22년 · 강
重推知製敎鄭東榦推承旨李晚秀
정조 22년 · 목
敎曰代撰之體不宜屑越前此飭敎何如則旣似溢美又似帶嘲宰臣自非大賢安敢當此目當該知製敎爲先從重推考捧納承旨亦爲推考
정조 22년 · 강
命承旨蔡弘遠牌招
정조 22년 · 목
弘遠不爲仕進因牌招啓辭允之敎以大臣旣有所奏則何敢不爲仕進乎
정조 22년 · 목
民始違召因再牌啓辭敎以聞其實病勢難承牌許遞政官牌招開政差代待下批卽爲牌招使之受題進去
정조 22년 · 목
以沈煥之爲弘文提學李聖圭爲知事金銑爲北評事宋允喆爲武兼鄭百興爲部將允喆百興初仕也
정조 22년 · 강
命戶曹判書趙鎭寬禁推尋分揀
정조 22년 · 목
銅龍門修改時鎭寬不爲入來董飭命禁推尋又敎以古例掃地不可無飭必是生疏所致姑爲分揀放送
정조 22년 · 강
命來十一日專經文臣殿講涼生後更稟輪對當次人受點後日次來待
정조 22년 · 강
命禮曹佐郞白鳳周兵曹正郞相換仍差兼春秋
정조 22년 · 강
命當該掖隸及司謁令攸司科治
정조 22년 · 목
政院啓言外職辭朝時掖隸之無敢求索前後飭敎何等載嚴而昨日開城留守下直時院隸稱以掖隸後告替告帖給追聞掖隸院隸符同換面有此犯科萬萬痛駭院隸則自本院移送法曺以爲嚴繩之地而當該掖隸及不飭之司謁請竝令攸司從重科治允之
정조 22년 · 강
遞弘文提學沈煥之以金載瓉代之前望也
정조 22년 · 목
煥之三違召因四牌啓辭敎以諸生之至今等待宜念聞其情勢前亦體諒許遞今已向暮七製明當設行諸生姑爲退去前望單子入之待下批待明朝牌招察任
정조 22년 · 강
命廣州囚孫龍云減律遂安囚金日宅決勘寧海囚申思良問于大臣稟處松禾囚姜文行令道臣更査以聞
정조 22년 · 목
以擬宋宣示烏昧草用抑奢侈爲詔題命承旨宋銓持此御題與弘文提學偕往泮宮試取以來
정조 22년 · 강
命此後社壇神室修改時戶工曹堂上進去
정조 22년 · 목
敎曰此後社壇神室修改時依太廟春秋奉審修改例戶工曹堂上進去事分付
정조 22년 · 강
推吏曹判書金載瓉參判李祖承
정조 22년 · 목
敎曰昨政以提學二望啓請意謂適然列批矣其後因前望點下見之則列書至爲十人之多而何以二望擬入若除自擬則便是單望事甚苟簡當該政官推考
정조 22년 · 강
召見前郡守李秉淳于重熙堂仍命今日政復職調用
정조 22년 · 목
敎曰前郡守李秉淳令該曹口傳付軍職冠帶常仕使之入侍又敎曰因碑文刻役事待其子孫之闋服今日召見而御製御筆體貌莫重其儀仗鼓吹奉詣而印役及竪立之需令該曹該廳從優磨鍊輸送主家之人豈可不卽祿仕司果李秉淳今日政復職調用事分付
정조 22년 · 목
敎曰藝文提學未差之代政官牌招開政差出判堂則侍捧券入來出牌事分付○以洪良浩爲藝文提學
정조 22년 · 강
科次七日製試券于誠正閣仍命入格儒生明日待令
정조 22년 · 목
承旨宋銓以儒生試取收券一百五十一張捧入啓命科次入侍考券訖敎曰七日製居首進士李鍾夏直赴會試之次進士趙鐘永給二分草三下進士李東師紙二卷筆三枝墨二笏賜給
정조 22년 · 강
召見入格儒生于誠正閣
정조 22년 · 강
命兼春秋金珍恪拿處
정조 22년 · 목
承旨鄭尙愚啓言入侍兼春秋承命出去則預備兼春秋當卽追入而不爲入來致使左右史不備當該兼春秋所當重勘而請推外無他罰何以爲之敎以拿處
정조 22년 · 강
命該曹嚴飭陵官專意播植每年以其數爻報來別單草記抽栍考察以懲慢勤
정조 22년 · 목
承旨蔡弘遠啓言臣嘗承命奉審於東西陵園則樹木之稀疏日甚一日舊種者漸就消耗新植者不善培養前後飭敎不啻申嚴陵官輩亦豈敢泛忽於職事而所見旣甚悚悶事體不容任置臣謂另加申飭於該曹以樹木培植之多少勤慢爲冬夏殿最之一事則庶或爲責效之道故仰達矣敎以齋郞等未能致勤之致也殊可駭然凡植松播橡之法春則宜播秋則宜植局內諸處以時巡察稍疏處植松太曠處播橡務令栽培得其手法則雖欲消耗得乎設有下屬貪於煖炊之用而斧斤痕跡之執捉此不過九牛一毛且聞種樹時剪柯葉反爲茁長之助在下屬亦足沾漑豈不公私之兩便乎令該曹嚴飭各陵官自今秋冬專意播植每年三月十月以其數爻報來後自該曹別單草記則當以受香之獻官奉審之承旨又或史官宣傳官中抽栍考察其果然如數植松以爲懲慢賞勤之地而播橡疏密亦當間數年拔例致察以此分付各令書付齋壁至於殿最時以此書等第必有別歧討索之弊端矣此一款置之以此擧條載之該房便覽堂后故事宣傳官廳受敎而西五陵局內樹木則其爲稀疏甚於各陵園寢此則旣有蜂峴摘奸之行自當一體審察幷以此意定式
정조 22년 · 강
重推兵曹參知李始源
정조 22년 · 목
政院以始源除拜過三日不爲出肅啓請推考允之
정조 22년 · 강
禮曹以太廟秋奉審有頉處修改擇吉啓
정조 22년 · 목
該曹啓言宗廟第一室紅蓋綃第二室西邊柱下地衣門內地衣第三室紅蓋綃外朱簾絡纓西邊縇第五室寶藏下地衣內面帳西邊一幅床後地衣第六室西邊隔簾南邊縇床前地衣第八室內座面紙外朱簾絡纓東邊乼第九室東邊隔簾南邊乼第十一室神榻下西邊地衣第十三室門內地衣第十四室東邊柱下地衣中面帳東邊二幅永寧殿第一室外朱簾東道里絡纓第二室紅蓋綃第六室床前地衣第七室蓋機下地衣第八室西邊柱下地衣第九室內朱簾絡纓第十一室西邊柱下地衣床前地衣修改吉日時令日官推擇則今八月二十七日卯時爲吉云以此日時擧行而先告事由祭今十五日秋夕祭享兼行祝文中措辭添入永禧殿殿內旣無頉處告由之節不爲磨鍊而有頉物種令各該司急速措備卽爲修改亦令繕工監別定監後官擧行事請分付允之又啓言景慕宮室內旣無頉處告由之節不爲磨鍊有頉物種令各該司急速磨鍊改備之意請分付允之
정조 22년 · 목
諭善尹得孚入見如儀僚屬鄭東觀檢校直提學李晩秀隨入講說見講學廳日記○講學廳啓言元子宮古鏡重磨方抄今日畢講
정조 22년 · 강
工曹判書李祖源疏辭新資及專對之任賜例批
정조 22년 · 강
推工曹判書李祖源遞差承旨李文會
정조 22년 · 목
文會啓言卽伏見行工曹判書李祖源疏本則頭辭結辭旣多漏落極行中行亦有錯誤臣之矇然捧入不勝惶恐而該重臣不可無警請推考允之敎以爾則遞差
정조 22년 · 강
遞鄭大容所帶大司成及本職右尹
정조 22년 · 목
大容以兼大司成違召敎以今聞承宣言實病尙未向蘇姑難供劇云與本職詞訟許遞前望單子入之
정조 22년 · 강
以沈晉賢爲右尹李始源爲大司成竝前望也
정조 22년 · 강
命加平郡守鄭殷祥推考拯活人金鐵伊帖加更爲成給
정조 22년 · 목
京畿監司李在學狀啓以爲加平郡守鄭殷祥牒呈內去月本郡民人鄭漢主等三十七人以拯活人金碩萬金點萬等論功事聯名呈狀故信聽民人之訴循例枚報至蒙兩人帖加之恩典矣卽者楊根居沙工金鐵伊呈狀內當初拯活時渠獨效力之狀騎船諸人所共目覩金碩萬金點萬等初不騎船而碩萬則以船主之故渠果率口錯對於錄名之時而金點萬金碩伊則以碩萬之兄與弟幻弄書錄於其次而渠名則書於末端畢竟論賞只及於不當之二人渠則獨爲見漏云故金碩萬點萬等及呈狀諸人騎船抄格等一竝招致査問其委折則金碩萬點萬等初無騎船之事而欺瞞呈狀之人指名首擧以至於冒受帖加果爲的實騎船沙格卽金鐵伊林春大李彦墨姜日才金雪同等五人其中首先出力者卽金鐵伊而呈狀人等只知拯救人面目不知其名字呈狀時果以船主之言爲主先錄碩萬等三兄弟次錄金鐵伊云此事現發之後不可一時仍置玆以査實枚報爲辭矣當初邑報中拯活人金碩萬金點萬姜世雲金碩伊金鐵伊等五人列錄報來而區別首從以報之意往復該倅矣船主金碩萬沙工金點萬當爲首功云故枚擧狀聞矣今見所報金碩萬金點萬之期瞞錄名冒受恩典者萬萬痛駭兩漢等當自臣營照法嚴治而加資敎旨還收上送在所不已沙格五人中金鐵伊旣是最先出身者則不可以邑報之不審仍以置之金碩萬金點萬等帖加還牧及金鐵伊施賞事竝令該曹稟處莫重狀聞之事率爾報來致使不當之人誤受賞典者極爲可駭該郡守鄭殷祥爲先罷黜其罪狀令攸司稟處臣亦只憑邑牒致此顚錯之擧惶恐待罪敎以該郡守推考帖加更爲成給卿則勿待罪事回諭
정조 22년 · 강
宣傳官金憲柱以木覓內外山木根摘奸形止啓
정조 22년 · 목
書啓以爲臣於本月初四日敬奉聖敎更往木覓先自外山一一摘奸則植松播橡處南壇主山左右麓年久所植者則果爲茁長而壇邊之稚松尤爲茂密鷹峰東邊五六岡新植處則或著根或枯悴未及向茁䂨痕則遍于一山無處無之而漢江與豆毛浦來龍上下岡此他尤甚或䂨生松或䂨枯松埋置於深壑草樹之中者爲四處自枯松則自典牲暑後麓以至利泰院案山而其數夥然或皮脫白立或朽根仆地蟲損之木亦多半生半枯者二三牌字內則連日遍踏之際終未見禁松軍形跡內山則自烽臺以下山腰間間補植處則稚松擧皆根固枝茁橡木亦爲抽芽著根陳田植木處則果無犯耕之事䂨痕則比諸外山雖爲數少而間多有之自枯蟲損之木則光熙門後麓數三岡亦爲甚多不無稀疏之歎內外山䂨痕及風落松則年久朽敗者外區別新奮根開錄于左○外山一牌字內典牲暑靑龍邊大松二株中松十一株奮䂨生小松三株新䂨生中松七株風落利泰院後麓大松三株小松八株奮䂨生中松二株新䂨生中松六株風落二牌字內雩祀壇靑龍邊大松五株小松六株奮䂨中松一株新䂨生大松三株風落三牌字內龍壇主山左右岡大松五株中松十一株奮䂨生小松五株新䂨生中松九株風落豆毛浦後麓大松六株小松十八株奮䂨生中松二株生小松三株新䂨生大松一株生中松九株風落內山一牌字內蠶頭下麓中松三株小松五株奮䂨生中松二株風落二牌字內南別營後麓中松二株小松四株奮䂨小松三株風落三牌字內光熙門後麓中松四株小松二株奮䂨生小松二株新䂨生中松四株風落
정조 22년 · 강
推禁衛大將徐有大
정조 22년 · 목
兵曹啓言勤依下敎南道參軍趙亨錫內外山六牌禁松軍士十二名等一竝捉來宣傳官摘奸時䂨痕現捉如是夥然委折嚴棍査問外山一牌三牌䂨根株數最多二牌三牌則宣傳官摘奸之時軍士連日不見形影其慢於巡山可知內山一牌二牌三牌䂨根株數比外山差少而論其不勤之罪專在參軍故參軍趙亨錫決棍十度外山一牌二牌軍士四名三牌軍士一名各決棍十五度內山一牌二牌三牌軍士六名各決棍十度外山三牌軍士一名則有頉代昨日始爲立役云故分揀放送該營大將亦難免常時不能檢飭之責請推考允之
정조 22년 · 강
遞差承旨李肇源重推湖西句管堂上趙鎭寬
정조 22년 · 목
敎曰民事不可緩而句管堂上則昨已送言而不卽微稟直爲申退極爲駭然當該承旨遞差旣因湖西伯言拮據京司公貨劃給云爾則其所送言不但糢糊不爲草記不爲筵稟何衙門何許公貨無脛自往以慰湖民艱食之情乎當該湖西句管堂上從重推考不能使風雨暘燠順軌以致年穀之將判大無一念夙夜側身憂遑添䨀移餉之於救民末也然而有難立視其殿屎不免役役於節目間簿書而後時處太後時破格處太破格於是乎不得不費却辭敎此意令廟堂知悉
정조 22년 · 강
命以兵曹錢三萬兩御營廳錢二萬兩竝與本道除留錢一萬兩劃給湖西道臣使之措處
정조 22년 · 목
備邊司啓言前因湖西道臣往復以道內京司上納中限六萬兩許貸取用之意筵稟行會矣卽聞該道上納之可以除留者結錢海稅九千四百餘兩拯米代錢六百兩都不過爲萬數云京司留庫錢之劃給揆以事面尤極重難而該道事勢有難置之見今京儲中兵曹御營廳稍可推移兵曹錢三萬兩御營廳錢二萬兩竝與道內除留一萬兩合六萬兩姑爲準數劃給使之措處而至於京司錢運致之道該道自當從便輸去請以此意分付該營該道以爲到卽與受之地允之
정조 22년 · 강
義禁府以申若樞碧潼郡屛裔啓
정조 22년 · 강
勘放時囚金洛一等
정조 22년 · 목
義禁府啓言時囚罪人金洛一朴宗維各杖一百收贖而朴宗維功減一等杖九十收贖金洛一杖一百收贖竝放送允之又啓言時囚罪人尹亨烈洪秉寀各杖八十收贖而竝功減一等杖七十收贖放送允之
정조 22년 · 목
諭善尹得孚入見如議僚屬朴知源檢校直提學李晩秀隨入講說見講學廳日記
정조 22년 · 강
行諸承旨持公事入侍于誠正閣召見全羅右水使黃仁煐
정조 22년 · 강
命來十六日日次儒生殿講秋到記日兼行
정조 22년 · 강
兵曹判書李時秀陳疏請寢本曹錢移貸湖西之命賜批
정조 22년 · 목
疏略曰昨伏見備邊司草記以本曹留儲錢三萬兩移劃湖西爲辭已蒙聖批之允可矣目下儲蓄窘乏之狀日昨前席略有仰陳而本曹封不動名色僅爲八萬兩以此爲朝家不時之需固已萬萬寒心今又使之幾半割出則餘者零星不足曰留儲臣非敢徒爲典守不恤湖民之勢內外輕重之分固自有逈別者成命之下實難擧行乞寢臣曹錢移貸湖西之命更令廟堂從他區劃焉批以民事不可緩卽令廟堂草記稟處
정조 22년 · 강
推吏曹參判李敬一
정조 22년 · 목
政院啓言卽伏見秋夕各陵祭官報府則前縣令鄭觀輝方在罷散中而塡差於惠陵典祀官兼大祝臣之矇然入徹不勝惶恐而當該差祭銓官不可無警請推考允之
정조 22년 · 강
命厚州僉使兵符定禁軍齎送
정조 22년 · 목
政院啓言因備邊司回啓厚州僉使印信兵符令政院該曹造送事允下矣兵符旣已造成厚州僉使所佩右一隻監營所上左一隻南兵營所上左一隻定禁軍齎送依例分上事咸鏡監司處請下諭允之○禮曹啓言厚州僉使印信新鑄下送文到日爲始行用前日下送三品奉事印信還爲上送事請行移允之
정조 22년 · 강
命後日次次對進定於明日
정조 22년 · 목
予曰雖各司草記依承旨言啓稟批答亦云傳于某承旨曰允則殆同承旨之啓辭承旨旣廳座而捧入自上旣書下允字此乃已付諸傳敎軸者傳敎軸之不得踰望門一步地法意自有所在次對時持入之敎卽謂承旨之親自持入之意而何爲還給於備局以致事面之顚倒也司謁雖或誤傳承旨何不請罪予曰今日次對專爲湖西民事而兵曹區劃錢事兵判終始持難亦是官守之義執藝之論則三萬數中只減一萬兩許劃似甚如何他衙門儲置中欲爲推移禁營有餘錢否禁衛大將徐有大曰本營封不動名色只有三萬兩此中果無除出者矣予曰然則依本司草記卽爲頒布可也予又曰御營廳來後當當爲海西軍云而姑觀今年年分使之換定可也予又曰昨日更見申若樞疏本則其中班師之說極爲駭悖而蔽一言曰不足責也但不足責之人能爲此等說此則甚於强梁者之所爲世道之憂實非尋常蓋我國素秉尊攘之大義而今則義理漸晦倫常日頹末乃有申若樞之說其爲凛然而寒心容有其極惟今之世也其所扶植之道當加一倍尊周錄之所以編輯自有微意而至今未成此緣李書九之以有司堂上之參決廟謨故果無暇隙而然耶見今經費不敷雖有物力固當入用於補賑之資豈可糜費於汗漫剞劂之役而尊周錄則以扶植倫綱之義必欲入印頒示須從遠編成可也仍敎書九曰莊陵志予則以爲一部完書而追聞當入者多有見漏云何其疏略之如是也以卿所撰邑志言之俛仰亭自是湖南之名勝地蓋俛仰亭主人卽已卯名賢之最有名稱者方其以筍輿上亭也一代名流之如高敬命奇大升林悌皆左右扶護荷其輿而擁導之以此觀之其人之爲湖南峻望可知也故今番湖南應製以荷輿俛仰亭爲題矣如此勝區尙亦見漏於邑志中何耶予曰三南所聞近則何如云也秉模曰湖西全一道擧不成說湖南則左道勝於右沿云矣予曰今年憂慮甚於已往來頭民事何以則好也饑饉而安得無流離顚連之慮乎雖一道之內某邑某面里之尤甚之次的知其分數幾何則捄荒之策何難消詳精決俾有實效之下究而旣不能目擊何以盡知其虛實乎此甚可悶矣道伯邑守若以心誠援濟則似無扶携散而之歎而亦何可必也秉模曰向有莚敎故以私書已爲飭諭於三南道臣矣予曰卿之私書或勝於尋常例關故向有所云云而以湖南言之及其秋後滌場若大違所料繼以還穀身役之竝督擧懷騷散之心則將奈何秉模曰近來事略倣肅廟朝先朝移粟事及田稅大同停減之自上特恩也而此豈輕易議到處乎左參贊鄭民始曰湖南則蘆嶺以下或有豐登處而且近得均廳貿米二萬石以祖計之恰爲五萬石所得大矣以此足可堪過而到今錢條之加請未知何爲也今始請錢尙云晩矣而近日以湖西區劃錢事廟堂數次草記殆無措手處公貨之枵然極爲寒心京師爲根本之地其所儲積之方不可不深念矣予曰各道留庫法令皆蕩然故每當如此歉歲無備預之方措手之道或請移粟或云貿穀如是而不得準請則畢竟流散不保者民也寧不矜惻此後若自廟堂一定令式各道以幾萬石爲留庫之限此則雖當大無之年以其數某條充納設有萬不得已加分之事留庫穀則不敢擅犯之意嚴飭又或狀聞加請廟堂堅執持難俾知留庫之自有法意以此成節目一置備局一送各道備堂之新入者道伯之新到者以之爲假領一按而知殆同千字初學之開卷瞭然則當爲不易之典備預之道莫過於此未知何如秉模曰此是至要之策分還時計口量給自有古法而半分則自致留庫聖敎誠至當矣予曰近見分留案則已酉貿米條旣曰戶曹穀而懸註以盡分取耗云者大是礙眼常賑廳則或有貴賤買賣而戶曹寧有盡分穀乎戶判以大司農亦出此言耶自今以後以備局句管穀名色懸註可也民始曰近以京司句管穀之盡分多以爲害而近見諸道分留成册則狀請加分無道無之而海西加分又是五萬餘石該道臣以狀營穀之盡分爲民弊至於疏論旣曰盡分之爲民弊而盡分之外又請加分抑何故也加分若由於分給之不足則盡分之不必爲民弊可以推知而每以此斷斷爲說者誠未可曉也予曰嶺南之放債防役等痼瘼不可不一竝釐革也營屬之私債畢竟以生民膏血充補國體寧有是乎放債條原數未知幾何民始曰原數十三萬兩而鄭昌順爲道伯時略干捧納其外未聞有捧納者矣予敎秉模曰卿之爲道伯時亦未捧之耶秉模曰臣亦未捧故以此報備局矣民始曰還穀本爲民食軍餉而設非取耗以用者各營閫之以公貨給債防役不過要譽之意而及其生弊則又蕩債而請得耗穀以給代事之無義莫甚於此今若爲儲穀之道則當從此等處先爲釐正矣
정조 22년 · 강
罷承旨兪漢寧職
정조 22년 · 목
右議政李秉模啓言昨日備局草記之允下者有明日次對持入之下敎則當自政院持入而誤爲出給於備局以致格例之違越當該承旨請施以罷職之典從之
정조 22년 · 강
命戶曹捧他衙門貸去錢劃送惠廳關西換置小米仍置取耗信蔘價錢劃給戶曹事亦爲置之
정조 22년 · 목
右議政李秉模啓言卽見惠廳堂上鄭民始所啓則以爲以戶曹鑄錢本錢貿置均廳湖南米之與關西小米相換者每年取耗待鑄錢發賣以用則在戶曹有益而無害目下如有需用不足之慮則以江界信蔘價錢及某樣錢姑先推移取用則足當二萬包貿米之數令廟堂稟處爲辭矣俄於閤外聞戶判言則鑄所本錢有難推移而本曹適有他衙門貸去條之可以還捧者云以此劃送於惠廳之意分付如是之後則關西換置小米雖屬戶曹別無目下區處之端使之仍置取耗信蔘價錢亦不必及今劃給於戶曹請置之從之
정조 22년 · 강
命禁衛營上番軍限明秋停番
정조 22년 · 목
戶曹判書趙鎭寬啓言禁衛軍停番事頃已略陳非獨爲本曹之經用荒年此擧實亦爲民況於近歲其例非一如得一營之周年停番則本曹事勢與外邑民情不害爲兩便之道而但今九月當幾皆發程自十一月至明年十月當停之恐合便宜請下詢大臣處之敎曰大臣之意何如右議政李秉模曰戶判曾以此爲言而臣則以事體重難答之矣今聞所奏不但爲本曹事勢實爲便民之政云苟便於民其在仰體之道亦難一切防塞矣敎以禁衛營上番軍限明秋停番
정조 22년 · 강
命戶曹以所貸華城錢八萬兩貿取均廳湖南米仍爲儲置以待日後還作本色
정조 22년 · 목
戶曹判書趙鎭寬啓言臣曹旣無他條錢可以貿取均廳貿米者獨於年前有華城貸去八萬之數此雖勅需所儲而以錢以米其爲儲留一也若以此錢貿之則戶惠廳特以錢米相換而已恐爲兩便之道如以南米又換西米則前頭利害旣未可知自來定價不無相懸姑勿相換請仍置湖南以待日後還作本色從之
정조 22년 · 강
命均廳所管錢中湖西執留一萬兩令廟堂卽爲區劃還報該廳
정조 22년 · 목
宣惠廳堂上鄭民始啓言湖西區劃錢中本道執留一萬餘兩卽均廳所管結錢漁稅等錢而自備局草記許施矣本廳經用極爲苟簡而本道旣執留備局已許施雖難相持而此是明秋還報者則有難等待廟堂草記以有不時需用之處從後稟處爲辭本廳需用之緊急非但不時之需而已卽爲區劃以送之意請令廟堂稟處從之
정조 22년 · 강
命明陵翼陵外局驛契村竝爲除後徑許陵官移標之該堂趙尙鎭罷職
정조 22년 · 목
禮曹判書沈煥之啓言今夏間明陵翼陵兩陵官以鸎峯後麓禁護事牒報臣曹以爲延曙川內葛峴洞佛光里沙契驛契四村民戶自先朝特除煙後專供兩陵外局守護之役而立標石於前川之上刻以松牌禁吏勿許攔入矣年久法弛致有京司及軍門下吏相侵之弊故當宁甲寅又因籌司覆啓修明舊制而四村中驛契一村獨在標石之外依舊見侵於雜後請以標石移立後川竝抱驛村俾無兩後稱冤之端云矣伊時禮判初頗持難及其屢請乃以審量善處之意題送陵官遂移標石於後川之上立石之處只在延曙則似無別於一川之前後而第其事體所關不經稟裁徑爲移立殊甚未安矣標石之還立舊處與夫驛里之一例除役當否不可不一爲稟定故仰達矣從之敎以一體除役○右議政李秉模啓言卽聞禮判所奏陵所字內定界標石有非該曹不經稟而徑許陵官之移竪者事體未安其時當該禮堂請罷職從之
정조 22년 · 목
諭善尹得孚入見如儀僚屬申大羽檢校提學沈煥之隨入講說見講學廳日記
정조 22년 · 강
校理韓致應上疏請申若樞移配賜批不許
정조 22년 · 목
疏略曰義理晦而人心溺申若樞疏出而眞所謂天下變怪無不有矣雖未見原本而槪其兩條事誠可驚可愕不可但以變怪言耳名山親封之說固是無倫悖理之甚者而此猶不足泚筆論列至於頌彼云云此何說也嗚呼惟我東方素秉禮義扶綱常於旣墜炳義理於將晦永有辭於天下萬世者賴有此一副天經地義亘古亘今雖大義之未伸尙人心之不泯家讀春秋之書人誦風泉之詩二百年如一日則何物怪鬼獨不知一隅靑丘猶戴夫大明日月而反爲此背天理蔑人紀之說自陷於夷狄禽獸之歸耶歲月寢久人情易狃政當益復講明如揭日星而忽於簪紳之到有此無前之變螮蝀於義理剝蝕於倫常使列聖朝大義閼而不章世道之乖亂人心之陷溺庸詎非烈人志士之深憂永歎者耶如渠駭悖之類汚冠裳而辱臺閣不齒於人已無餘地臺臣屛裔之請實循公議之所同第伏見配所以碧潼郡啓下矣臣於此竊有所區區憂慮者碧潼自是善地已乖不與同中國之義而且與彼地只隔衣帶一水商賈船舶尋常來往我國人互相接語之弊自昔然矣渠雖不自言罪謫之由無知邊民若於與彼接語之際說及某以甚罪來謫此地云爾則來頭隱憂豈非萬萬可慮之端耶請令移定配所於兩南絕海之地以防後慮批以屛之裔一也豈必南然後嚴西則不嚴乎
정조 22년 · 강
命湖西賑資以兵曹錢二萬兩司僕寺錢一萬兩改區劃
정조 22년 · 목
備邊司啓言兵曹判書李時秀上疏卽令廟堂稟處事命下矣取見其疏本則以爲昨見備局草記以本曹留儲錢三萬兩移劃湖西已蒙允可而本曹封不動名色僅爲八萬兩以此爲朝家不時之需固已萬萬寒心今又使之幾半割出則餘者零星成命之下實難擧行特寢移貸湖西之命更令廟堂從他區劃爲辭矣兵曹留儲之重初非可擬於移貸等事而該道事情旣難失時他司公貨無可著手不得已有所區劃矣今此疏陳亦出官守之義而在今事勢無以容旋於外道姑先以兵曹錢二萬兩司僕寺錢一萬兩改區劃以爲分力之地如有不時之需則請從後稟處允之
정조 22년 · 목
儲慶宮毓祥宮延祐宮懿昭墓文禧廟秋享在再明也
정조 22년 · 강
命別軍職兼帶哨官改差
정조 22년 · 목
因壯勇營諸將官射講單子敎以別軍職兼帶哨官之懸病者改差使之補氣
정조 22년 · 강
命司謁白弘福令攸司科治尋命分揀放送
정조 22년 · 강
以申耆鄭東愼尹光顏爲承旨竝前望也
정조 22년 · 강
命承旨洪義浩李翼晉鄭東愼竝牌招
정조 22년 · 목
政院以義浩往出翼晉違召東愼拘於廳規不得請牌伴直無人啓稟敎以牌招
정조 22년 · 강
命太上皇聖節望闕禮如値動駕退行習儀當日兼行啓稟仍著爲式
정조 22년 · 목
政院以明日太上皇帝聖節望闕禮當依例爲之而今番則動駕相値習儀旣已退行當日兼行啓稟敎以此後習儀與啓辭依今番例爲之
정조 22년 · 강
護軍李鎭復疏陳病狀乞免昭寧園獻官之任批許付標
정조 22년 · 강
命總戎使受香往來間仍佩捕將則禁將兼察
정조 22년 · 강
命三陟府定配中官咸昌郁逐送本鄕
정조 22년 · 목
義禁府啓言頃因刑曹啓辭中官咸昌郁三陟府定配所押送矣卽見江原監司金履翼啓本則以爲道內三陟府定配罪人已滿十數今此咸昌郁固當依定式移配於道內罪人數少邑而旣是中官則自本道有不敢擅自移配或前此到配罪人中一名移配於道內他邑事令攸司指一稟處云矣罪人咸昌郁杆城郡更定配所依例押送敎以逐送本鄕事分付道臣
정조 22년 · 강
遣承旨詣受香各所奉審摘奸
정조 22년 · 목
儲慶宮毓祥宮延祐宮懿昭廟文禧廟秋享在明也
정조 22년 · 강
遣承旨分詣明陵弘陵奉審局內諸陵一體奉審仍命承旨奉審處畿伯勿爲奉審
정조 22년 · 목
敎曰明陵忌辰承旨奉審當爲進去左承旨旣兼獻官陵上奉審祭物檢飭局內諸陵一體奉審而奉審時香祝則大祝守欌明日秋夕祭享時弘陵修改處承旨兼爲獻官使之擧行事曾有下敎而局內奉審依今日例爲之禧陵孝陵昭顯墓一體奉審承旨奉審處畿伯奉審依近例勿爲之事分付
정조 22년 · 목
諭善尹得孚入見如儀僚屬李魯春原任直閣金祖淳隨人講說見講學廳日記
정조 22년 · 강
副應敎李翊模校理朝致應副校理沈奎魯朴吉源修撰洪秀晚洪樂游副修撰朴鍾淳等陳箚賜批
정조 22년 · 목
箚略曰伏聞順陵察獻官單子有添書塡下者此何等過中之擧也臣等相顧愕貽繼以憂歎意此賊之尙今假息於覆載之間偃處於防禦之任莫非臣等不忠無狀之致而今此享官密邇於陟降之地周旋乎肅敬之所其爲任也比諸官職尤不啻自別雖尋常滓穢之蹤尙不可擬議況負犯如許關係如許之凶醜豈可塡差於享攝之任乎伏乞亟命還收批以卽李章漢也
정조 22년 · 강
遞承旨李晚秀洪義浩鄭東愼李翼晉以洪明浩李益運李海愚朴長卨代之竝前望也尋遽長卨以柳相祚代之尋遞以金翰東代之竝前望也
정조 22년 · 목
晚秀義浩往出東愼有實故翼晉違召長卨年限已過相祚在外也
정조 22년 · 강
重推副應敎李翊模校理朝致應副校理沈奎魯朴吉源修撰洪秀晚副修撰朴鍾淳
정조 22년 · 목
政院以堂箚批旨已下而諸玉堂皆已出去不卽聽批經筵官省記以空字書入事未前有請竝從重推考允之
정조 22년 · 강
命總帥申大顯享官往來間前總戎使金思穆兼察
정조 22년 · 목
政院以總戎使申大顯長陵獻官往來間仍佩事命下矣將兵任不可無兼察何以爲之啓稟敎以前總使金思穆兼察牌招聽傳敎
정조 22년 · 강
命以明日齋宿摛文院
정조 22년 · 목
敎曰明日齋宿十五日眞殿茶禮行禮齋宿處所依近例爲之路過秋夕傳香處所殿庭柢迎然後當詣齋所該房知悉擧行○敎曰明日出宮內門路萬安門再明日還宮內門路萬寧門爲之
정조 22년 · 강
命抄啓文臣親試明日爲之
정조 22년 · 강
命親試試官中罷散人敍用未肅拜人牌招
정조 22년 · 목
因親試二官望筒敎以其中罷散人敍用與未付軍職人付軍職實職未肅拜人牌招使之待開門謝恩備員進參
정조 22년 · 목
敎曰大臣旣以試官入來後日次次對進定於明日
정조 22년 · 강
以朴宗甲爲刑曹判書前望也
정조 22년 · 강
考下抄啓文臣課試比較試券
정조 22년 · 목
以年分啓目爲題洪奭周三中一居首以副司正洪奭周試券敎以益下一念寧失何拘而事目給災體例至嚴混引加給都數無難排比各道爲民自爲民常典自常典西北外分俵勿施更爲磨鍊以入而家有老大臣不爲就議於時任乎頭辭不言就議何也特以全篇意思出於寬綽不爲問備副正字金啓溫試券敎以豈知隸藝之擧乃爲懋實之政代播蠲稅雖有朝令勤插白徵誠如所慮方欲枚擧附陳條件嚴飭畿甸三南少年智謀之周詳如許將來度支之才此券是已副司果金履載試券敎以年少且異於卿相家人之慣習見聞多少生疏姑爲分揀此後則勿卑民事各別留意啓目勢難循例判下還給典籍李勉昇試券敎以身爲度支之臣全昧應行之式吞棗嚼等東摸西撈俵結未定加給混請如許事目前所未見外此諸件違式難以一一提敎荒年司農不可謂得其人啓目爲先還給
정조 22년 · 강
詣璿源殿展拜詣仁政殿庭柢迎太廟各陵殿宮園墓秋夕香祝
정조 22년 · 목
具翼善冠袞龍袍出萬安門乘輿詣殿東庭降輿就版位柢迎如儀乘輿出仁政門詣摛文院
정조 22년 · 강
遣承旨詣宗廟永寧殿永禧殿景慕宮奉審摘奸
정조 22년 · 강
飭八道四都以代播穀土宜者逐邑糶糴以作豫備之需
정조 22년 · 목
右議政李秉模啓言代播木麥之邑各儲留向奉筵敎矣暵歲代播實是裕食之令典而雖以今年言之本麥種子在在艱乏沿峽轉移之際爲弊多端畢竟乏種而不能廣播者亦多有之其在農政寧不疏虞見今秋成不遠捧糴在前叧飭諸道參量列邑之大小斟酌種子之多少逐邑糶糴以作備豫之需而如或木麥不宜之土則以其土宜於代播之穀一體糶糴而時在穀簿中無此穀名之邑則以相當穀準折換作要使無一邑無代播之種子仍於報備局會案該穀名色下以代播種子條懸註以爲摘奸時憑考之地如是定式之後或當代播令下之年諉以種子之匱乏以致遠地轉輸或不能廣播則常時不飭之道臣不遵朝令之守令竝爲嚴勘斷不可已請以此分付於八道四都從之
정조 22년 · 강
命進士尹斗基道薦勿施罷湖西前道臣朝用和職
정조 22년 · 목
吏曹判書金文淳啓言進士尹斗基以故儒臣煌之六世孫懸註於本道薦擧狀聞之中日前已爲照擬於初仕之望而卽聞斗基非煌之後裔而乃是贈判書烇之六世孫云當初道啓之不能詳審極涉未安請該道臣推考尹斗基道薦勿施從之◯右議政李秉模啓言向來三道薦剡之命特出於念故家求俊髦之盛意比諸式年道薦尤不啻舅越而今聞吏判所奏該道之誤爲懸註有非尋常做錯不可問備而止請當該湖西道臣施以罷職之典從之
정조 22년 · 강
命黃功玄孫聖才之子待十五歲令御將招見草記令兵曹書其名於御覽承傳官案
정조 22년 · 목
御營大將李漢豊啓言頃以黃功玄孫聖才招見事承傳敎發關該道矣昨日始爲上來故觀其身手則年今四十二歲頗似淳朴而聞其所願則素有臂病不得操弓世居鄕曲自手農業無意留京云矣敎以旣不能業武則難以收用於軍門其子待十五歲更爲招見草記亦令兵曹以此知悉擧行書其名於御覽承傳官案以爲常覽之地
정조 22년 · 목
試官率諸文臣入庭行禮訖以水利爲議題捧券訖命試官科次兵曹佐郞金處巖三下居首
정조 22년 · 강
遞承旨洪明浩申耆金翰東
정조 22년 · 목
明浩耆差祭翰東在外也
정조 22년 · 강
仍任前都承旨李晚秀
정조 22년 · 강
以鄭尙勳爲宣陵參奉口傳初仕也
정조 22년 · 목
禮曹以宣陵參奉李基弘遭故卽令在京無故人差出以爲備員將事啓允之
정조 22년 · 강
遞禮曹參議李鼎德
정조 22년 · 목
敎曰在外禮曹參議許遞與參判未差之代今日政差出待下批牌招政府六曹秋夕物饌看品使之推移進去
정조 22년 · 목
以尹寅基爲掌令尹涵爲正言尹行直爲副修撰李書九爲禮曹參判魚用謙爲參議李翼晋洪義浩爲承旨
정조 22년 · 강
命停擧儒生竝解停
정조 22년 · 목
敎曰到記不遠停擧儒生竝解停
정조 22년 · 강
詣璿源殿行酌獻禮
정조 22년 · 목
具翼善冠袞龍袍乘輿詣萬寧門外降輿就版位行禮如儀分賜餕餘於承史閣臣侍衛諸臣還內
정조 22년 · 강
命今番秋夕二十三陵園典祀官等各賜胡椒二升熟手等各賜米三斗懿陵典祀官熟手等令該寺嚴飭
정조 22년 · 목
敎曰今番秋夕察享餕餘果品奉審精備甚幸健元陵貞陵獻陵光陵宣陵順陵靖陵溫陵禧陵泰陵穆陵長陵徽陵崇陵明陵翼陵惠陵元陵弘陵永陵昭寧園綏吉園顯隆園典祀官等內下胡椒二升熟手等各米三斗懿陵果品雖與不爲致精有間不及各處果品令該寺嚴飭
정조 22년 · 강
命大護軍徐有防隱卒之典令內閣按例擧行
정조 22년 · 목
禮曹以大護軍徐有防卒逝啓請弔祭致賻依法例擧行敎以依所啓施行多年近密院僚罕儔知之旣熟任使至此且其篤於孔懷有足感人自東反面也指喩乃兄今年之年許其乞骸今焉已矣殊甚嗟惜係是閣臣例有弔賻致察勸粥護喪等節內閣致祭當於成服日爲之應行弔察問于主家擧行
정조 22년 · 강
釐正閣臣喪致賻弔祭恤孤之式
정조 22년 · 목
因內閣原任直提學徐有防喪內賜賻物傳給事啓辭敎以致賻之輸送於當日固然而致弔與勸粥之同行於成服日云者有乖禮意前此擧行之錯誤旣聞之不可不釐正當日檢書官致賻輸傳閣吏護喪第三日致弔勸粥第四日致祭而過卒哭勸肉事釐改於謄錄而遭故者徐俊輔而時帶抄啓文臣不可只弔逝者因此聞之閣臣家已喪禮典應有恤孤之節不爲擧論云大是不察已喪則弔其靈而恤其孤親喪則只弔其孤從古君弔臣喪不易之規也然奉命者卽檢書官名雖恤孤何可執手就致弔之位當中南向稱有敎致弔退至楹間又稱有敎恤孤一如禮制事亦爲釐改於謄錄而徐俊輔雖兄也抄啓也王其事而迎使送使任輔是當家者當主之俊輔亦孤則孤也恤孤時同參其餘五屬之親致弔外不當與矣今此釐改書下者庶不悖於正義矣
정조 22년 · 강
汰兼檢書官柳本學
정조 22년 · 목
內閣啓言原任直提學徐有防喪依定式遣檢書官致弔恤孤勸粥以來而勸粥之徑先擧行事極駭然不能檢飭之失臣不勝惶悚而請當該檢書官拿問處之敎以閣臣何可深責檢書官所爲可駭汰去以前檢書使之書役其代前仕書入
정조 22년 · 강
大司成李始源陳疏辭職賜例批
정조 22년 · 강
修撰洪樂游陳疏請革罷刷馬之弊賜批